NÁVRH                                                                                          

Kúpna zmluva na dodanie tovaru
uzatvorená v zmysle § 409 a nasl. zákona č. 513/1991 Zb. Obchodný zákonník v znení neskorších predpisov 
(ďalej len „zmluva“)

           
Článok I
Zmluvné strany

1.1       Kupujúci:

Názov:	           Krajská prokuratúra Nitra
Sídlo:           	Damborského 1, 949 66 Nitra	 
Zastupený:      
IČO:                              DIČ:                      
Bankové spojenie:     
Číslo účtu:                   	

(ďalej len „kupujúci“)

a

1.2       Predávajúci:

	
				
(ďalej len „predávajúci“)

	Článok II	
Predmet plnenia zmluvy
2.1	 Predmetom tejto zmluvy je  predaj a kúpa originálnych a repasovaných tonerov podľa špecifikácie predmetu zmluvy s jej množstevnou a cenovou kalkuláciou, ako je uvedená v Prílohe č. 1 tejto zmluvy, ktorá je jej neoddeliteľnou súčasťou (ďalej len „tovar “) pre  potreby kupujúceho.

2.2 Predávajúci sa zaväzuje kupujúcemu dodávať tovar podľa ust. § 409 Obchodného zákonníka za náklade čiastkových objednávok, pričom právny vzťah založený objednávkami  sa v prípade, ak objednávka (čiastková zmluva) neustanoví inak, bude riadiť znením tejto zmluvy.

2.3 Predávajúci sa zaväzuje kupujúcemu dodávať tovar v štandardnej kvalite a dopraviť tovar vlastnými vozidlami a pracovníkmi na vlastné náklady do miesta plnenia, ktorým je  sídlo kupujúceho.

2.4 Kupujúci sa zaväzuje tovar objednaný na základe čiastkových objednávok riadne prevziať a zaplatiť predávajúcemu dohodnutú cenu podľa Článku VI tejto zmluvy. 

Článok III 
Práva a povinnosti zmluvných strán

3.1	Všetky dokumenty súvisiace s plnením predmetu tejto zmluvy (objednávky, faktúry, výkazy, výdajky, dodacie listy a pod.) sa musia vyhotoviť v slovenskom jazyku a musia obsahovať všetky právnym poriadkom SR alebo touto zmluvou požadované hodnoty a údaje.
3.2	Predávajúci na požiadanie kupujúceho poskytne všetky doklady súvisiace s predmetom zmluvy, ako napr. aj výsledky kvality resp. atesty na dodaný tovar. 

3.3	Predávajúci je povinný kupujúcemu riadne odovzdať dodaný tovar na základe dodacieho listu, umožniť jeho kontrolu. 

3.4 Dodaný tovar, špecifikovaný v objednávke kupujúceho, musí predávajúci dodať 
        kupujúcemu bez akýchkoľvek vád.

3.5 Prevzatie tovaru alebo jeho časti môže byť odmietnuté kupujúcim pre 
        preukázateľné vady dodaného tovaru, nedostatočnú kvalitu tovaru, pri zistení rozdielu 
        hmotnosti a množstva tovaru a zámeny tovaru.

3.6 Predávajúci sa zaväzuje, že bude s kupujúcim bez zbytočného odkladu rokovať   o všetkých otázkach, ktoré by mohli negatívne ovplyvniť proces dodania dohodnutého tovaru podľa tejto zmluvy a že mu bude oznamovať všetky okolnosti, ktoré by mohli ohroziť dohodnutý termín pre dodanie tovaru v zmysle platnej objednávky

3.7 Zmluvné strany sa zaväzujú, že si budú poskytovať potrebnú súčinnosť pri plnení   záväzkov z tejto zmluvy a navzájom si budú oznamovať všetky okolnosti a informácie, ktoré môžu mať vplyv na uzavieranie jednotlivých čiastkových zmlúv podľa podmienok dohodnutých v tejto zmluve.

Článok IV
Kvalita tovaru,  záruka,  zodpovednosť za vady a za škodu

4.1 Predávajúci poskytuje kupujúcemu záruku na dodaný tovar v rozsahu záručnej doby 24 mesiacov. Záručná doba začína plynúť dňom podpisu  dodacieho listu bez výhrady zástupcom kupujúceho.

4.2 Kupujúci je povinný zistené vady písomne oznámiť predávajúcemu bez zbytočného odkladu po ich zistení, najneskôr do uplynutia záručnej doby. 

Oznámenie o vadách musí obsahovať:
-	číslo zmluvy,
-	názov, označenie a typ reklamovaného tovaru,
-	popis vady,
-	číslo dodacieho listu.

4.3 Nároky kupujúceho z vád tovaru sa riadia ustanoveniami § 436 Obchodného zákonníka. Voľbu nároku z vád tovaru kupujúci oznámi predávajúcemu v zaslanom oznámení o vadách alebo bez zbytočného odkladu po tomto oznámení.
Predávajúci sa zaväzuje vybaviť reklamáciu kupujúceho bez zbytočného odkladu, najneskôr do 3 dní od jej uplatnenia, inak je kupujúci oprávnený od zmluvy odstúpiť.

4.4. Strana , ktorá poruší svoju povinnosť vyplývajúcu z tejto zmluvy, je povinná nahradiť škodu tým spôsobenú druhej zmluvnej strane, ibaže preukáže, že porušenie povinností bolo spôsobené okolnosťami vylučujúcimi zodpovednosť

Článok V
Miesto dodania a množstvo tovaru

5.1 Predávajúci dodá tovar v množstve podľa písomnej objednávky a na miesto určené kupujúcim, ktorým je, pokiaľ nebude dohodnuté inak, sídlo kupujúceho.

5.2 Predpokladané celkové množstvo odobraného tovaru počas doby platnosti tejto zmluvy je špecifikované v Prílohe č.1 tejto zmluvy, ktorá je jej neoddeliteľnou súčasťou. Predpokladané celkové množstvo tovaru uvedené v Prílohe č. 1 k tejto zmluve však nie je pre kupujúceho záväzné, kupujúci je oprávnený objednať a odobrať od predávajúce aj menšie množstvo tovaru, a to baz akýchkoľvek sankčných postihov zo strany predávajúceho.

Článok VI
Cena
  
6.1	Zmluvné strany sa v súlade so zákonom NR SR č. 18/1996 Z. z. o cenách v znení neskorších predpisov dohodli, že cena za dodanie tovaru podľa tejto zmluvy Predávajúcim Kupujúcemu  je stanovená Prílohou č. 1.

6.2	V cene nie je zahrnutá daň z pridanej hodnoty (DPH), ktorá bude Predávajúcim účtovaná podľa právnych predpisov platných v Slovenskej republike. 

6.3	Cena podľa bodu 6.1. tohto článku bude pri každej čiastkovej objednávke uvedená v obojstranne odsúhlasenej cenovej kalkulácii najnižšej aktuálnej trhovej cenovej ponuky Predávajúceho, alebo uvedená v Prílohe č. 1 tejto zmluvy. Pokiaľ čiastková objednávka neustanoví inak, považuje sa cena podľa bodu 6.1. tohto článku za cenu maximálnu, zahŕňajúcu všetky náklady Predávajúceho, ktoré v súvislosti s riadnym plnením predmetu tejto zmluvy vynaloží (napr. dodávka, doprava, vykládka, ekologická likvidácia použitého tovaru a pod.).

Článok VII
Platobné podmienky a fakturácia

7.1	Faktúru vystaví predávajúci do 5 dní po dodaní predmetu zmluvy špecifikovaného v objednávke kupujúceho. Cenu za dodaný predmet zmluvy uhradí kupujúci na základe faktúry do 30 dní odo dňa jej doručenia. V prípade, že faktúra a jej prílohy nebudú obsahovať všetky dohodnuté alebo zákonné náležitosti, má kupujúci právo takúto faktúru vrátiť predávajúcemu s uvedením nedostatkov, ktoré sa majú odstrániť. V tomto prípade sa preruší plynutie lehoty splatnosti a nová lehota splatnosti začne plynúť dňom riadneho doručenia opravenej faktúry kupujúcemu.

7.2	Faktúra musí obsahovať len zmluvne dohodnutú cenu dodaného predmetu zmluvy.

7.3.	Faktúra má náležitosti daňového dokladu. Faktúra bude uhrádzaná výhradne prevodným príkazom. V prípade, ak nastane omeškanie platby faktúry z dôvodov na strane Štátnej pokladnice, nie je kupujúci po túto dobu v omeškaní so zaplatením čiastok uvedených v tejto faktúre.

7.4	 Faktúra musí obsahovať najmä tieto náležitosti a prílohy:
	- označenie predávajúceho a kupujúceho, ich adresy sídla, identifikačné údaje (IČO, 	   DIČ),
	- číslo zmluvy,
	- označenie ,,faktúra“ a jej číslo,
	- deň odoslania a deň splatnosti faktúry,
	- označenie peňažného ústavu a číslo účtu,
	- fakturovanú sumu – cenu za dodaný predmet zmluvy,
	- dodací list, ktorý je neoddeliteľnou súčasťou faktúry,
	- podpis oprávnenej osoby predávajúceho a odtlačok pečiatky predávajúceho.

Článok VIII
Čas plnenia, dodacie podmienky

8.1 Predávajúci je povinný dodať tovar špecifikovaný v objednávke kupujúceho do miesta plnenia v lehote do dvoch pracovných dní od prijatia objednávky kupujúceho. Predávajúci sa zaväzuje zástupcovi kupujúceho oznámiť čas dodávky tovaru do miesta plnenia najneskôr dve hodiny pred doručením dodávky.

8.2 V prípade, že predávajúci neoznámi termín dodávky tovaru, kupujúci nie je povinný prevziať dodávku tovaru v deň doručenia, ale až v nasledujúci deň. Náklady spojené s odmietnutím prevzatia neoznámenej dodávky znáša predávajúci.
	
8.3	Po dodaní tovaru v nadväznosti na objednávku kupujúceho písomne potvrdenú predávajúcim, kupujúci potvrdí prevzatie tovaru podpísaním dodacieho listu. Dodací list  a objednávka sú podkladom pre vystavenie faktúry predávajúcim.

8.4	Kupujúci si vyhradzuje právo neobjednať celkové množstvo tovaru uvedené v bode 5.2 tejto zmluvy.
Článok IX
Výhrada vlastníckeho práva

9.1 Vlastnícke právo k dodanému tovaru prechádza na kupujúceho dňom dodania  
        a prevzatia tovaru. Týmto dňom prechádza na kupujúceho aj zodpovednosť za škodu.

Článok X
Sankcie

10.1 V prípade omeškania predávajúceho so splnením povinností podľa Článku VIII bod 8.1 tejto zmluvy, je kupujúci oprávnený požadovať od predávajúceho zaplatiť zmluvnú pokutu vo výške 5% z faktúrovanej sumy osobitne za každý prípad omeškania a predávajúci sa zaväzuje túto kupujúcemu zaplatiť

10.2 Uplatnením zmluvnej pokuty  podľa predchádzajúceho bodu nie je dotknuté právo kupujúceho na náhradu škody, ktorá mu vznikla porušením povinnosti predávajúceho, a to v celej výške tejto náhrady, teda aj vo výške, ktorá presahuje dohodnutú zmluvnú pokutu.

Článok XI
Záverečné ustanovenia

11.1 Predávajúci bol vo verejnom obstarávaní podlimitnej zákazky na dodanie tovaru „Tonery a náplne do tlačiarní “ vyhodnotený ako úspešný uchádzač za účelom uzatvorenia tejto zmluvy.

11.2 Táto zmluva sa uzatvára na dobu určitú, a to na dobu 24 mesiacov od podpisu zmluvy.

11.3 Táto zmluva nadobúda platnosť dňom jej podpísania zmluvnými stranami, je povinne zverejňovanou zmluvou v zmysle § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v platnom znení. Strany dohody berú na vedomie a súhlasia, že táto dohoda vrátane všetkých jej súčastí a príloh bude zverejnená na webovej stránke kupujúceho a v Centrálnom registri zmlúv (ďalej len „register“). Register je verejný zoznam povinne zverejňovaných zmlúv, ktorý vedie Úrad vlády Slovenskej republiky v elektronickej podobe. Zverejnenie zmluvy v registri sa nepovažuje za porušenie ani za ohrozenie obchodného tajomstva a príp. informácie označené v tejto dohode ako dôverné v zmysle § 271 odsek 1 Obchodného zákonníka sa nepovažujú za dôverné informácie. Zmluva je účinná dňom nasledujúcim po dni jej zverejnenia v registri.

11.4 Nedeliteľnou súčasťou tejto zmluvy je Príloha č. 1 - špecifikácia predmetu zmluvy s jej množstevnou a cenovou kalkuláciou.

11.5 Zmeny a doplnky  je možné robiť len písomne vo forme dodatkov k zmluve, ktoré sa po podpísaní obidvomi stranami zmluvy stávajú jej neoddeliteľnou súčasťou.

11.6 Práva a povinnosti zmluvných strán, pokiaľ táto zmluva neupravuje inak, sa riadia ustanoveniami Obchodného zákonníka a ostatnými všeobecne záväznými právnymi predpismi platnými v Slovenskej republike. 

11.7 Túto zmluvu možno zrušiť písomnou dohodou zmluvných strán alebo písomnou výpoveďou alebo odstúpením od dohody. Písomnú výpoveď je oprávnená dať ktorákoľvek zmluvná strana. Dvojmesačná výpovedná lehota začína plynúť prvým dňom mesiaca nasledujúceho po mesiaci, v ktorom bola výpoveď doručená druhej zmluvnej strane. Odstúpiť od zmluvy môže ktorákoľvek zmluvná strana z dôvodu podstatného porušenia zmluvy. Za podstatné porušenie sa považuje omeškanie predávajúceho s dodaním tovaru (Článok.VIII dohody) a omeškanie kupujúceho s platbou ceny (Článok VII dohody). Odstúpenie od zmluvy je účinné dňom doručenia oznámenia o odstúpení od zmluvy druhej zmluvnej strane. 

11.8 Táto zmluva  je vyhotovená v štyroch  rovnopisoch, dva rovnopisy obdrží predávajúci a dva rovnopisy obdrží kupujúci.

11.9  Zmluvné strany vyhlasujú, že majú spôsobilosť na právne úkony v plnom rozsahu, ich prejavy vôle sú dostatočne zrozumiteľné, určité a vážne a ich zmluvná voľnosť nebola žiadnym spôsobom obmedzená. Zmluvné strany vyhlasujú, že túto zmluvu neuzatvárali v tiesni, ani v omyle, ani za inak nevýhodných podmienok, zmluvu si prečítali, jej textu a obsahu porozumeli a na znak toho, že obsah tejto zmluvy zodpovedá ich skutočnej a slobodnej vôli, ju prostredníctvom svojich oprávnených zástupcov podpísali.

V            dňa..................			V Nitre,  dňa................

Za predávajúceho:				  Za kupujúceho: